U razdoblju od 1998. do 2008. godine Grad Omiš, kao i njegov prednik Fond za financiranje stambenih i komunalnih djelatnosti općine Omiš, naplatili su ukupno 8.971.723,84 kuna [[1]](#footnote-1) prihoda na temelju odredbi Zakona o prodaji stanova na kojima postoji stanarsko pravo (NN 3/92, 69/92, 25/93, 48/93, 2/94, 44/94, 58/95, 11/96, 11/97, 68/98, 163/98, 96/99, 120/00 i 78/02). U bitnome, odredbama članka 27. citiranog zakona propisano je kako se sredstva ostvarena od prodaje stanova koje prodaju gradovi i općine doznačuju u visini 55% u državni proračun na poseban račun, dok 45% tih sredstava zadržava prodavatelj.

Iz poslovnih knjiga Grada Omiša na dan 31. prosinca 2019.[[2]](#footnote-2) razvidno je kako ukupna dospjela potraživanja Grada Omiša prema RH na temelju uplata za otkup stanova sa stanarskim pravom iznose 1.758.323,37 kuna, dok obveze Grada Omiša prema RH s istog osnova iznose 8.122.529,12 kuna. Imajući u vidu prethodno navedeno, u nastavku se daju ažurni podaci o stanju potraživanja i obveza u odnosu na predmetnu osnovu iz poslovnih knjiga Grada Omiša na dan 31. prosinca 2024. kako slijedi:

* ukupna dospjela potraživanja Grada Omiša prema RH iznose [točan iznos]
* ukupne dospjele obveze Grada Omiša prema RH iznose [točan iznos].

Grad Omiš je u nekoliko navrata, točnije 17. ožujka 2009., 1. veljače 2014. i 7. lipnja 2018. godine, službenim putem kontaktirao nadležno Ministarstvo financija Republike Hrvatske s prijedlogom za postizanje sporazuma o plaćanju, prijeboju i otpisu međusobnih dospjelih potraživanja, ali nadležno tijelo se nije ni na koji način očitovalo u odnosu na navedene prijedloge.

Odlučna okolnost za rješavanje navedenog proizlazi iz činjenice kako je do dana 31. prosinca 2024. za sva evidentirana potraživanja s osnova prodaje stanova u poslovnim knjigama Grada Omiša nastupila zastara, čime je i za RH i za Grad Omiš prestalo pravo zahtijevati ispunjenje predmetnih obveza u skladu s člankom 214. Zakona o obveznim odnosima (NN 35/05, 41/08, 125/11, 78/15, 29/18, 126/21, 114/22, 156/22 i 155/23).

Područje otpisa prihoda jedinica lokalne samouprave normativno je uređeno odredbama Pravilnika o proračunskom računovodstvu i Računskom planu (NN 158/23 i 154/24) [[3]](#footnote-3), točnije odredbom članka 226. koji se navodi u nastavku:

*Odluka o postupanju s rezultatima godišnjeg popisa imovine i obveza*

*Članak 226.*

***Čelnik tijela*** *donosi odluku o:*

* *načinu likvidacije utvrđenih manjkova*
* *načinu knjiženja utvrđenih viškova*
* ***otpisu nenaplativih i zastarjelih potraživanja i obveza***
* *rashodovanju sredstava, opreme i sitnog inventara*
* *mjerama protiv osoba odgovornih za manjkove, oštećenja, neusklađenost knjigovodstvenog i stvarnog stanja, zastaru i nenaplativost potraživanja i dr.*

Daljnja operativna provedba takve odluke uređena je odredbom članka 229. stavka 2. istog Pravilnika, koji zbog integriteta teksta ne navodimo u nastavku.

Međutim, iz prijelaznih i završnih odredbi citiranog Pravilnika proizlazi, bez obzira što je isti na snazi od 30. prosinca 2023., kako će se računovodstveno evidentiranje za 2023. i 2024. godinu obavit prema odredbama Pravilnika o proračunskom računovodstvu i Računskom planu (NN 124/14, 115/15, 87/16, 3/18, 126/19 i 108/20), slijedom čega se u tom slučaju primjenjuju odredbe članka 16. *starog* Pravilnika koje uređuju područje otpisa i glase:

*Članak 16.*

***Čelnik proračuna*** *odnosno proračunskog korisnika na temelju izvještaja i priloženih popisnih lista,* ***u okviru svojih ovlasti****, odlučuje o:*

1. *načinu likvidacije utvrđenih manjkova,*
2. *načinu knjiženja utvrđenih viškova,*
3. ***otpisu nenaplativih i zastarjelih potraživanja i obveza****,*
4. *rashodovanju sredstava, opreme i sitnog inventara,*
5. *mjerama protiv osoba odgovornih za manjkove, oštećenja, neusklađenost knjigovodstvenog i stvarnog stanja, zastaru i nenaplativost potraživanja i slično.*

Dakle, suštinska razlika između citiranih normativnih uređenja ogleda se u okolnosti kako prema trenutno važećem Pravilniku gradonačelnik ne donosi odluku o otpisu u okviru svojih ovlasti[[4]](#footnote-4), bez obzira na visinu duga, koju bi okolnost svakako valjalo uzeti u obzir u vrijeme donošenja odluke o otpisu.

Stoga se, uvažavajući sve prethodno navedeno, izvodi zaključak kako su predmetna potraživanja, obzirom je za ista nastupila zastara, zastarjela i nenaplativa u smislu propisa koji uređuje područje proračunskog računovodstva te je iste potrebno otpisati iz poslovnih knjiga Grada Omiša. Ovdje valja ponoviti, iako isto nije odlučno za rješavanje u ovoj stvari, kako je Grad Omiš na vlastitu inicijativu s Ministarstvom financija pokušao urediti sporazumno međusobna prava i obveze, ali, obzirom se navedeno tijelo nije očitovalo, bez uspjeha. Nadalje, u slučaju pokretanja parnice u odnosu na predmetna potraživanja i obveze, za ista bi sud po prigovoru zastare morao utvrditi njezin nastup, a takva potraživanja i obveze bi se morale otpisati. U konačnici, daljnje zadržavanje takvih prihoda u poslovnim knjigama daje nepotpunu i netočnu sliku realnog stanja bilance Grada Omiša te ih se predlaže otpisati u skladu s primjenjivim propisima koji uređuju područje proračunskog računovodstva.

1. Ovaj podatak proizlazi iz *Zamolbe za otpust duga* KLASA: 401-01/14-01/01, URBROJ: 2155/01-02/14-1 od 1. veljače 2014. godine [↑](#footnote-ref-1)
2. Dostava podataka vezano uz prodaju stanova na kojima postoji stanarsko pravo, KLASA: 370-01/20-01/5, URBROJ: 2155/01-02-20-2 od 14. veljače 2019. godine [↑](#footnote-ref-2)
3. područje otpisa prihoda propisano je i odredbama Općeg poreznog zakona, ali isti nije primjenjiv na konkretni predmet [↑](#footnote-ref-3)
4. visina raspolaganja izvršnog tijela u jedinici lokalne samouprave utvrđena je odredbom članka 48. stavka 2. Zakna o lokalnoj i područnoj (regionalnoj) samoupravi (NN 33/01, 60/01 – vjerodostojno tumačenje, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15 – ispravak, 123/17, 98/19 i 144/20) [↑](#footnote-ref-4)