

**R E P U B L I K A H R V A T S K A**

**SPLITSKO-DALMATINSKA ŽUPANIJA**

**GRAD OMIŠ**

**GRADSKO VIJEĆE**

KLASA: 423-01/25-01/01

URBROJ:2181-7-02-25-1

Omiš, 1. travnja 2025. godine

Na temelju članka 30. Statuta Grada Omiša ( „Službeni glasnik Grada Omiša“ broj 4/09, 9/10, 2/13, 10/13, 1/18, 8/18, 2/21 i 13/22- pročišćeni tekst) Gradsko vijeće Grada Omiša na svojoj 36. sjednici održanoj dana 1. travnja 2025. godine donosi

**O D L U K U**

**o otpisu potraživanja i obveza**

1. Utvrđuje se dospjelo potraživanje Grada Omiša prema RH na temelju uplata za otkup stanova sa stanarskim pravom u iznosu od 233.369,62 € (1.758.323,37 kuna), te predlaže za otpis, jer je za iste nastupila zastara ili potraživanja nisu naplaćena ni nakon poduzetih mjera za naplatu.
2. Utvrđuje se dospjela obveza Grada Omiša prema RH na temelju uplata za otkup stanova sa stanarskim pravom u iznosu od 1.091.749,99 €, koja se predlaže za otpis jer je za istu nastupila zastara.
3. Nalaže se Odsjeku za proračun i računovodstvo da za navedene obveze i potraživanja izvrši otpis u poslovnim knjigama Grad Omiša.
4. Ova Odluka stupa na snagu prvog dana nakon donošenja.

**Predsjednik Gradskog vijeća**

**Zvonko Močić, dr. med.**

OBRAZLOŽENJE

U razdoblju od 1998. do 2008. godine Grad Omiš, kao i njegov prednik Fond za financiranje stambenih i komunalnih djelatnosti općine Omiš, naplatili su ukupno 8.971.723,84 kuna prihoda na temelju odredbi Zakona o prodaji stanova na kojima postoji stanarsko pravo (NN 3/92, 69/92, 25/93, 48/93, 2/94, 44/94, 58/95, 11/96, 11/97, 68/98, 163/98, 96/99, 120/00 i 78/02). U bitnome, odredbama članka 27. citiranog zakona propisano je kako se sredstva ostvarena od prodaje stanova koje prodaju gradovi i općine doznačuju u visini 55% u državni proračun na poseban račun, dok 45% tih sredstava zadržava prodavatelj.

Iz poslovnih knjiga Grada Omiša na dan 31. prosinca 2019. razvidno je kako ukupna dospjela potraživanja Grada Omiša prema RH na temelju uplata za otkup stanova sa stanarskim pravom iznose 1.758.323,37 kuna, dok obveze Grada Omiša prema RH s istog osnova iznose 8.122.529,12 kuna. Imajući u vidu prethodno navedeno, u nastavku se daju ažurni podaci o stanju potraživanja i obveza u odnosu na predmetnu osnovu iz poslovnih knjiga Grada Omiša na dan 31. prosinca 2024. kako slijedi:

1. ukupna dospjela potraživanja Grada Omiša prema RH iznose 233.369,62 €
2. ukupne dospjele obveze Grada Omiša prema RH iznose 1.113.575,81 €.

Od ukupnog iznosa od 1.113.575,81 € dospjelih obveza prema državnom proračunu na dan 31. 12. 2024. godine, za obveze u iznosu od 1.091.749,99 € nastupila je zastara.

Spomenutim dopisom iz 2019. uložen je zadnji prigovor zastare i to na iznos od 894.816,79 € (6.741.997,14 kuna)

Grad Omiš je u nekoliko navrata, točnije 17. ožujka 2009., 1. veljače 2014. i 7. lipnja 2018. godine, službenim putem kontaktirao nadležno Ministarstvo financija Republike Hrvatske s prijedlogom za postizanje sporazuma o plaćanju, prijeboju i otpisu međusobnih dospjelih potraživanja, ali nadležno tijelo se nije ni na koji način očitovalo u odnosu na navedene prijedloge.

Odlučna okolnost za otpis potraživanja u iznosu od 233.369,62€ te za otpis obveza u iznosu od 1.091.749,99 € proizlazi iz činjenice kako je do dana 31. prosinca 2024. evidentirana međusobna potraživanja s osnova prodaje stanova u poslovnim knjigama Grada Omiša nastupila zastara, čime je i za RH i za Grad Omiš prestalo pravo zahtijevati ispunjenje predmetnih obveza u skladu s člankom 214. Zakona o obveznim odnosima (NN 35/05, 41/08, 125/11, 78/15, 29/18, 126/21, 114/22, 156/22 i 155/23).

Područje otpisa prihoda jedinica lokalne samouprave normativno je uređeno odredbama Pravilnika o proračunskom računovodstvu i Računskom planu (NN 158/23 i 154/24).

Stoga se, uvažavajući sve prethodno navedeno, izvodi zaključak kako su predmetna potraživanja, obzirom je za ista nastupila zastara, zastarjela i nenaplativa u smislu propisa koji uređuje područje proračunskog računovodstva te je iste potrebno otpisati iz poslovnih knjiga Grada Omiša. Ovdje valja ponoviti, kako je Grad Omiš na vlastitu inicijativu s Ministarstvom financija pokušao urediti sporazumno međusobna prava i obveze, ali, obzirom se navedeno tijelo nije očitovalo, bez uspjeha. Nadalje, u slučaju pokretanja parnice u odnosu na predmetna potraživanja i obveze, za ista bi sud po prigovoru zastare morao utvrditi njezin nastup, a takva potraživanja i obveze bi se morale otpisati. U konačnici, daljnje zadržavanje takvih prihoda u poslovnim knjigama daje nepotpunu i netočnu sliku realnog stanja bilance Grada Omiša te ih se predlaže otpisati u skladu s primjenjivim propisima koji uređuju područje proračunskog računovodstva